เงินบาทเปิด 32.35/37 บาท
ธนาคารกรุงศรีอยุธยา รายงาน เงินบาทเปิด 32.35/37 แนวโน้มแข็งค่าตามภูมิภาค หลังดอลลาร์ร่วง
2 ก.ค. 2553

ธนาคารกรุงศรีอยุธยา รายงาน เงินบาทเปิด 32.35/37 แนวโน้มแข็งค่าตามภูมิภาค หลังดอลลาร์ร่วง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.35/37 บาท/ดอลลาร์ แข็งค่าขึ้นจากเมื่อวานนี้ที่ปิดตลาดที่ระดับ 32.40 บาท/ดอลลาร์
เงินบาทเปิดตลาดเช้านี้ปรับตัวแข็งค่าขึ้นตามค่าเงินสกุลอื่นๆ ในภูมิภาค หลังจากที่เมื่อคืนนี้ค่าเงินดอลลาร์ปรับตัวอ่อนค่าลง อันเนื่องจากตัวเลขเศรษฐกิจที่ประกาศออกมาไม่ค่อยน่าพอใจนัก ทั้งจำนวนผู้ขอรับสวัสดิการว่างงานรายสัปดาห์ และยอดทำสัญญาซื้อบ้านที่รอปิดการขาย (pending home sales) เดือนพ.ค. 
"บาทเช้านี้ปรับตัวแข็งค่าขึ้นตามสกุลเงินในภูมิภาค เพราะเมื่อคืนตัวเลขเศรษฐกิจของสหรัฐฯ ออกมาไม่ค่อยดี ทำให้ดอลลาร์อ่อนค่าลง เช้านี้ยูโรก็แข็งค่าขึ้น" นักบริหารเงิน ระบุ
ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 87.90/95 เยน/ดอลลาร์ ส่วนเงินยูโรอยู่ที่ระดับ 1.2518/2520 ดอลลาร์/ยูโร
คืนนี้ ตลาดค่อนข้างให้ความสำคัญกับการประกาศตัวเลขเศรษฐกิจของสหรัฐฯ ในส่วนที่เหลือของสัปดาห์นี้ โดยเฉพาะกระทรวงแรงงานสหรัฐฯ ที่จะเปิดเผยตัวเลขการจ้างงานนอกภาคเกษตรเดือนมิ.ย.
นักบริหารเงิน คาดว่า วันนี้เงินบาทยังมีโอกาสปรับตัวแข็งค่าได้อีก โดยมองกรอบการเคลื่อนไหวที่ระดับ 32.32-32.45 บาท/ดอลลาร์